Káptalan

*És látám a Fekete Várost, szennyes tornyait*
*Örökké bezárult, aranyos kapuit*
*S a mennyeket, elcsendesülvén, s megértettem én*
*Fájdalmamban eltűnődtem szívem szégyenén*
*- Andraste 1:11 - részlet a Fény Énekéből*
   A Káptalan Thedas legnagyobb befolyással bíró egyháza. Alapját a Fény Éneke képezi, a vallási szöveg, amit Andrasténak, a Teremtő prófétájának tulajdonítanak. A Káptalant I. Kordillus Drakon, orlais-i császár alapította. A vallás követői az andrastiánusok.

A Káptalan szerint minden faj, az embereken kívül megmentésre szorul, mert náluk messzebre tévedtek a Teremtő útjairól. Ennek megfelelően a Káptalan legtöbb követője lenézi ezeket a fajokat: mai tudásunk szerint a qunárik között nincsenek andrastiánusok, a tündék közül sokan a mai napig az Evanurist imádják, a törpök vallásának középpontjában pedig a Szikla áll. A Káptalan szerint, ha minden lélek megtér, és követi a Fény Énekének tanításait, a Teremtő visszatér közéjük, és visszaállítja a világuk régi fényét. Jelenleg, hitük szerint az istenük távozott a világból, elfordult gyermekeitől, ennek megfelelően nem válaszol imákra, és nem nyújt segítséget.

## A Káptalan történelme

A Káptalan eredetileg szektákból nőtt ki, amelyek Andraste mártírhalála után alakultak. Ekkoriban Tevinterben még az Ősi Istenek tisztelete dominált, így a Teremtő Szektáinak bujkálnia kellett, ebben az időben számos szövegük is kódnyelven íródott. Az Ősi idők végén ezek a csoportok gyűjtötték össze Andraste tanításait, foglalták himnuszokba, létrehozva a Fény Énekét. A szekták csak akkor nyertek tényleges egyházszerkezetet, és komoly támogatottságot, amikor Orlais első császára létrehozta a Káptalant. Drakon államvallássá tette a Fény Énekének követését, és ő maga is mélyen hitt a teremtőben. Három évvel később megválasztották az első Mennyeit, I. Justiniát. A vallás tovább terjeszkedett, amikor a Második Veszedelem alatt Orlais határai kitolódtak, és az elfoglalt területek nagy része megtért. Még azután is, hogy az ország visszahúzódott, a Káptalan befolyása megmaradt.

A Mennyei Korában, 1:20-ban aláírták a Nevarrai Egyezményt. Ez az Inkvizíciót is, és a Mágusok Köreit is a Káptalan befolyása alá helyezte - az Inkvizíció korábban egy független, nem szigorúan vallási szervezetnek számított. Az egyezmény után fel is bomlott: a két csoport, ami alakult belőle a Templomosok Rendje, és az Igazság Keresői. A Templomosok rendje kapta a feladatot, hogy szemmel tartsa a Mágusok Köreit, és levadássza a hitehagyottakat, míg a Keresők egyrészt ellenőrzik a Templomosok munkáját, másrészt pedig a Káptalan belső rendjét felügyelik. Eredetileg az Antivai Varjak is a Káptalan egyik ágaként jöttek létre, egy csoport szerzetesből, akik a Treviso környéki hegyekben rejtőztek, azonban később kiváltak, és a mai napig az egyik leghíresebb orgyilkos szervezetként működnek.

A Tornyok Korában komoly hitvita robbant ki Andraste isteni természetéről: főként Tevinterben terjedt el a nézet, hogy a Teremtő prófétája valójában nem volt mennyei lény. Ez egy egyházszakadáshoz vezetett, és az Impérium Káptalanjának megalakulásához. A Tornyok Korában, 3:87-ben kikiáltották, hogy a Tevinteri Káptalan követői egy független egyházhoz tartoznak.

Ahogy a Káptalan befolyása nőtt, egyre nagyobb politikai hatalmat is tarthatott a kezében. Különleges helyzetben, Andraste nevében a Mennyei megkapta a jogot, hogy Szent Hadjáratot hirdessen. Ezen hadjáratok során többezres seregek gyűltek össze, hogy lecsapjanak az eretnekekre. Andraste halála után az első ilyen hadjáratot a dalishek völgyei ellen vezették, összezúzva az építkező tünde kultúrát. I. Renata Mennyei ezt követően hozta létre a tündenegyedeket, és kitörölt minden olyan szakaszt a Fény Énekéből (illetve minden ezekhez kapcsolódó műalkotást), ami a tündékre utalt (ez magába foglalta Shartan Himnuszát). Az egyetlen megmaradt ereklye, ami a tündékkel kapcsolatos a Káptalan birtokában egy freskó, ami Shartant, Andraste tünde szövetségesét és barátját ábrázolja - ez valószínűleg azért is maradhatott fenn, mert Shartan füleit korábban megcsonkították, így nem vehető ki egyértelműen, hogy tünde. További négy Szent Hadjárat indult Tevinter ellen, és egy a qunárik ellen - ez utóbbiban Tevinter is részt vett.

## A Káptalan tanításai

A Káptalan minden tanítása az alábbi négy alapelvre épül:

* A mágia sötét erő, ami romlásba taszítja a világot.
* Az emberi büszkeség vezetett ahhoz a bűnhöz, ami beszennyezte a Teremtő Arany Városát, és létrehozta a sötétfattyakat: a sötétfattyak a jelképei és bizonyítékai ennek a bűnnek.
* Andraste a Teremtő menyasszonya volt, próféta és mártír, akinek áldozatára emlékezni kell, és tiszteletben tartani.
* Az emberiség bűnös, és vezekelnie kell, hogy ismét méltó legyen a Teremtő figyelmére. Ha minden nép egyesül a Teremtő imádatában, Ő visszatér, és paradicsommá teszi a világot.

A Káptalan hívei úgy vélik, a Teremtő bár nem válaszol az imákra, de nem tűnt el teljesen, figyeli az embereket. Úgy hiszik, nem tesz csodákat, de hullajt könnyeket azokért, akik ártatlanul szenvednek. A Káptalan értelmezése Andraste tanításairól nagy hangsúlyt helyez a halál és a bűn szerepére, valamint a faji és nemi különbségekre.

A Káptalan jelképe a nap: ez utal arra, hogy a végső céljuk minden népet egyesíteni a nap alatt, hogy mind a Fény Énekét imádják. A tűz ugyancsak fontos szerepet kap a hitükben: a tisztaságot jelképezi, mivel Andrastét máglyán égették el, és a lángokban megtisztult minden bűnétől. Minden helyi Káptalannál kell, hogy égjen egy örök láng, ami erre az áldozatra emlékezteti a híveket. Az is előfordulhat, hogy a Káptalan tagjai megégetik magukat, tűzbe teszik a kezüket, vagy elégetnek egy papírt, amire a bűneiket írták, hogy megtisztuljanak. Végső esetben arra is volt már példa, hogy valakit megbélyegeztek, vagy önként kérte az elégetését.

## A Káptalan rendszere

A Káptalan papsága gyakorlatilag kizárólag ember nőkből áll. Ennek oka, hogy úgy vélik, a törpök és a tündék távolabb állnak a Teremtő tanításaitól, a férfiak pedig sérülékenyebbek a haraggal és szenvedéllyel szemben. A Káptalan vezetője a Mennyei, aki Val Royeaux-ban székel, a Nagy Katedrálisban. Közvetlenül alatta szolgál a Mennyei jobb és bal keze. Ők a személyes ügynökei, akik érvényt szereznek az akaratának, ha ő valamiért nincs jelen: a jobb kéz jellemzően nyíltabban tevékenykedik, a bal kéz inkább egy tényleges ügynököt takar, aki kevésbé jelenik meg nyilvánosság előtt. Alattuk helyezkednek el a Főpapnők: amennyiben a Mennyei meghal, ők azok, akik Val Royeauxba utaznak, és megválasztják az utódját.

A Főpapnők alatt találjuk az Anyákat, amennyiben egy helyi Káptalant vezetnek, őket nevezzük Tisztelendő Anyáknak. Alattuk találjuk a fivéreket és nővéreket: ezen a szinten már a szerzetesi életet választó férfiak is tevékenykedhetnek. A fivérek, a nővérek, és a papság minden tagja magasabb szintű oktatásban részesül. Azok, akik a Templomosokhoz kívánnak csatlakozni, megkapják a szükséges harci kiképzést is.

Beszélhetünk ún. befogadott fivérekről és nővérekről is: őket sosem szentelik fel, sosem számítanak tényleges papoknak, de lehetőséget kapnak rá, hogy elvonuljanak, és a Káptalannak szenteljék az életüket. Ilyen státuszba elméletben bárki kerülhet: bár a faji határt itt is meghúzzák, sem tünde, sem törp nem lehet befogadott fivér vagy nővér. A befogadottakat nem kérdezik a múltról, teljesen elfelejtkezhetnek a korábbi életükről.

Tevinter Káptalanja annyiban eltér, hogy itt a papság zömét férfiak alkotják: az ún. Fekete Mennyei, a Káptalanjuk feje is férfi.

Fontosabb rituálék, jogok és ünnepek, amik a Káptalanhoz kapcsolódnak:

* Temetés - a Káptalan temetése minden esetben hamvasztást jelent. Andraste teste elégett, a lelke pedig megtért a Teremtőhöz, így követői is utána mehetnek. A gyakorlati ok ennek a temetkezési szokásnak a kialakulása mögött valószínűleg az, hogy a holttesteket potenciálisan megszállhatják démonok.
* Tíz Éves Nagygyűlés - A Val Royeaux-i Nagy Katedrálishoz a hívek tíz évente elzarándokolhatnak, hogy a Mennyeivel együtt imádkozzanak a békéért.
* Egyes tagok, az ún. Énekesek gyakran állnak kint a helyi Káptalanok előtt, a Fény Énekét idézve (a nevük félrevezető: valójában nem énekelnek, csak szövegként mondják a sorokat).
* A Val Royeaux-i Nagy Katedrális nővérei váltják egymást a toronyban, és folyamatosan éneklik a Fény Énekét (esetükben tényleges éneklésről van szó). A dal így folyamatosan hallható.
* A Tisztelendő Anyák kérhetnek adományokat a helyi Káptalanok számára, de azon területeken, ahol az egyháznak nagy befolyása van, egyházi adó is kivethető.
* A Káptalannak joga van, hogy kiadja a Megsemmisítés Parancsát. Ha ezt életrehívják egy Máguskörben, a templomosoknak minden egyes mágussal végezniük kell.
* Azon hívők, akik meghalnak a Szent Hadjáratokban, elnyerik helyüket a Teremtő mellett, mint "Felemelkedettek". A hit nagy védelmezői életükben elnyerhetik a "Felkent" címet. Őket a Teremtő földi kezeinek tartják, és rendkívül ritkán nevezik ki. Felkentek közé tartozott például Calenhad Theirin, Ferelden első királya, és I. Kordillus Drakon is.

A Káptalan bár támogatja az oktatást, és a papjait is taníttatja, de fontos megjegyezni, hogy számos könyvet szigorúan betiltott. Ezek közé tartozik például:

* Az Impérium Káptalanja által elfogadott Fény Éneke
* A Káptalan kritikája Vibius Agorian magiszter tollából
* A Qun

Illetve még számos kötet beleértve jelentős mennyiségű szórakoztató irodalmat is.

A Káptalanokon, és egyéb felszentelt területeken belül szigorúan tiltott az erőszak, ezért gyakran előfordul, hogy tárgyalásokat is ilyen helyeken tartanak. A Káptalan papjai, a nővérektől a Mennyeiig szigorú cölibátusban élnek, azt vallják, hogy szeretetük a Teremtő, és csak a Teremtő felé irányulhat. Az egyetlen kivételt ez alól a templomosok jelentik, akik hivatalosan kezdhetnek romantikus kapcsolatokba, de nem igazán támogatják benne őket: a házastárs, vagy akár család ebben az esetben sem válhat fontosabbá a szemükben, mint a Káptalannal kapcsolatos feladataik.